Deák Ferenc
Alkudtál s mondtad: "nem kell, amit ti szerettek,
     Vagy nem kell úgy, mint élni, szeretni szokás;
Munkabiró lelket kívánok, félni tudatlant,
     S félni merőt: amint a haza jobb ügye hí.
És emberszerető szívet, ha vad indulatokkal
     És áleszmékkel küzdeni síkra kelek.
Tűrni viszályt és pártharagot, s ha kerűlni lehetlen,
     Régi baráttól is tűrni a néma döfést.
S amint kezdettem fiatalkori lelkesedéssel
     Arról hálaimát mondani vég napomon.
Mindezekért a díj, amelyet elérni reményem:
     Vajha kicsin legyek a nagy haza hősei közt." 
Versek